Tiranë, Stoltenberg: Dhuna politike e papranueshme
Sekretari i Përgjithshëm i Natos komenton zhvillimet politike: Aktorët politikë të sillen në mënyrë të përgjegjshme dhe me vetpërmbajtje. Basha shkruan në Facebook: Asnjë hap pas
Ndërsa në mbrëmje, opozita ka thirrur protestën e radhës para selisë së kryeministrisë, nga e njejta godinë, pasdite, Sekretari i Përgjithshëm i Natos Jens Stoltenberg, bëri thirrje për dialog mes aktorëve politik duke theksuar se dhuna politike është e papranueshme. Vizita e tij në Tiranë e njoftuar vetëm pak ditë më parë, i parapriu asaj në Shkup, e cila ishte planifikuar prej kohësh. Në një konferencë shtypi me kryeministrin Edi Rama, pas takimit që pati me të, zoti Stoltenberg, u ndal duke komentuar zhvillimet e fundit politike në Shqipëri, ndërsa vlerësoi më parë kontributin e vendit në Nato dhe shembullin siç u shpreh ai që Shqipëria jep për paqen dhe stabilitetin në Ballkanin Perëndimor. “Në demokraci do të ketë gjithmonë debate e mendime të ndryshme. Kjo nuk është dobësi, është në themel të asaj që e bën demokracinë të fortë. Por dhuna politike bie ndesh me vlerat tona demokratike, është aboslutisht e papranueshme sikundër dhe çdo përpjekje për të minuar institucionet demokratike”, u shpreh Sekretari i Përgjithshëm i Natos, duke i bërë thirrje “të gjithë aktorëve politik të sillen në mënyrë të përgjegjshme dhe me vetpërmbajtje, dhe të tregojnë konsensusin e nevojshëm politik për të vazhduar në rrugën e integrimit dhe të zgjidhin çdo diferencë përmes dialogut dhe proceseve politike. Një gjë e tillë kontribuon në një të ardhme më të mirë të Shqipërisë dhe Rajonit” Nga ana e tij Kryeministri Edi Rama, tha se sipas tij, protesta e opozitës "nuk është shfaqje e një shqetësimi të madh popullor. Eshtë një insekinim politik dhe nuk ka shans të shtrihet përtej kufijve të skenës politike. Ne do të zhvillojmë zgjedhjet si një proces i patjetërsueshëm demokratik. Nëse dikush nuk preferon dhe vendos të mos hyjë në zgjedhje, kjo nuk i bën zgjedhjet jodemokratike”. Kryeministri tha më tej se “nuk do të lejohet të ndohë asnjë formë destabilizimi që do të cënonte imazhin e vendit përtej atij që sjell organizimi i shfaqejeve të dhunshme në një perimetër të ngushtë dhe pa mbështetje”, u shpreh kryeministri. Prej më shumë se tre muajsh opozita ka zgjedhur protestat për të kërkuar dorëheqjen e kryeminisrit dhe krijimin e një qeverie kalimtare që do të garantonte sipas saj zgjedhje të parakohshme dhe një proces të lirë e të ndershëm zgjedhor. Opozita këmbëngul për një zgjidhje politike e cila sipas saj, ka si kusht të anegociueshëm largimin e zotit Rama. Pak pas komenteve të Sekretarit të Përgjithshëm të Nato-s, Stoltenberg mbi zhvillimet politike në Shqipëri, kryetari demokrat Lulzim Basha duke ftuar qytetarët t’i bashkohen protestës, u shpreh përmes një postimi në Facebook se nuk do ketë “asnjë hap pas për çlirimin e vendit nga e keqja. Pushteti i krimit ka rënë! Parlamenti është i paligjshëm! Fëmijët e shqiptarëve janë pa bukë! Shtëpitë po prishen për korrupsion! Drejtësia eshtë e kapur! Binznesi po rrënohet! Dhuna godet kudo! Thika e pushtetit ka prekur palcën! Nuk durohet më!”, thekson zoti Basha duke shtuar se “vetëm vota e lirë do të sjellë një qeveri që punon për njerëzit! Për mirëqenie! Për punësim! Për zhvillim! Vetëm standardet dhe demokracia, do të hapin rrugën tonë drejt Europës!”